ປະທານສານປະຊາຊົນສູງສຸດ ເຈືອງຮ່ວາບີງ ຕ້ອນຮັບຄະນະຜູ້ແທນສານອານເຊຣີ
ພິທີລົງນາມໃນຂໍ້ຕົກລົງແຮກສ່ຽວລະຫວ່າງສານສູງສຸດ 2 ປະເທດ
(ພາບ: congly.com.vn)
ຕອນເຊົ້າວັນທີ 30/03, ຢູ່ຮ່າໂນ້ຍ, ທີ່ການຕ້ອນຮັບຄະນະຜູ້ແທນຂັ້ນສູງສານສູງສຸດ ອານເຊຣີ ໂດຍທ່ານ Boudi Slimane ປະທານຜູ້ທີ 1 ສານສູງສຸດ ອານເຊຣີ ເປັນຫົວໜ້າຄະນະ ທີ່ພວມເຮັດວຽກຢູ່ ຫວຽດນາມ, ທ່ານ ເຈືອງຮ່ວາບີງ ປະທານສານປະຊາຊົນສູງສຸດ ປະກາດໂດຍສັງເຂບກ່ຽວກັບໝາກຜົນກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກກອມມູນິດ ຫວຽດນາມ ແລະ ບົດບາດຂອງສານປະຊາຊົນໃນກົງຈັກແຫ່ງລັດ ຫວຽດນາມ ໃນປະຈຸບັນ. ຕາມທ່ານປະທານສານ ເຈືອງຮ່ວາບີງ ແລ້ວ, ລັດຖະທຳມະນູນຂອງ ສາທາລະນະລັດສັງຄົມນິຍົມ ຫວຽດນາມ ປີ 2013 ໄດ້ກຳນົດແຈ້ງວ່າ: ສານປະຊາຊົນແມ່ນອົງການສຳນັກງານໜຶ່ງດຽວປະຕິບັດສິດຍຸຕິທຳ, ປະຕິບັດພາລະໜ້າທີ່ພິພາກສາ. ປະຈຸບັນ, ລະບົບສານປະຊາຊົນ ຫວຽດນາມ ມີບັນດາການຫັນປ່ຽນໃຫຍ່ ກ່ຽວກັບສິດອຳນາດ ແລະ ໂຄງປະກອບການຈັດຕັ້ງ. 2 ຝ່າຍເຫັນດີເປັນເອກະສັນ, ໃນໄລຍະຈະມາເຖິງ, ສານສູງສຸດ 2 ປະເທດຈະຜັນຂະຫຍາຍການເຄື່ອນໄຫວຮ່ວມມືຫລາຍຢ່າງ ໃນຂົງເຂດທີ່ກ່ຽວຂ້ອງເຖິງບັນດາຄະດີທີ່ຂຶ້ນກັບສິດອຳນາດແກ້ໄຂ; ບັນດາບັນຫາກ່ຽວກັບການຈັດຕັ້ງ ແລະ ດຳເນີນຄະດີ. ພ້ອມທັງ, ປະຕິບັດການແລກປ່ຽນຄະນະຜູ້ແທນລະຫວ່າງບັນດາຜູ້ພິພາກສາ ແລະ ລັດຖະກອນສານເປັນປະຈຳ ເພື່ອຜ່ານນັ້ນ 2 ຝ່າຍເຂົ້າໃຈກ່ຽວກັບວຽກງານຂອງກັນຕື່ມອີກ.
ພາຍຫລັງພິທີຕ້ອນຮັບ, ທ່ານປະທານສານ ເຈືອງຮ່ວາບີງ ແລະ ທ່ານປະທານສານ Boudi Slimane ໄດ້ລົງນາມໃນຂໍ້ຕົກລົງແຮກສ່ຽວລະຫວ່າງສານສູງສຸດ 2 ປະເທດ.
(ແຫຼ່ງຄັດຈາກ VOV)